Na temelju točke IV. Odluke o osnivanju i imenovanju Povjerenstva za dodjelu stanova na privremeno korištenje stanova osoba pogođenih potresom, KLASA: 080-09/21-01/77, URBROJ: 2176-02-23-129 od 16. veljače 2023., Povjerenstvo za dodjelu na privremeno korištenje stanova osoba pogođenih potresom objavljuje

**J A V N I P O Z I V**

za dodjelu stambenih jedinica (kuća u nizu) na privremeno korištenje

**I Predmet Javnog poziva su stambene jedinice (kuće u nizu) koje se daju na privremeno korištenje na sljedećim lokacijama:**

**1. Županijsko naselje Petrinia Petrinja**

**Lokacija - Ulica Ive Maline:**

* 41 stambena jedinica (kuće u nizu):

svaka stambena jedinica se sastoji od kuhinje s dnevnim boravkom, dvije spavaće sobe, kupaonice i terase u površini od 45,00 m2

**Lokacija - Ulica Rudolfa Hercega:**

* 16 stambenih jedinica (kuće u nizu):

svaka stambena jedinica se sastoji od kuhinje s dnevnim boravkom, dvije spavaće sobe, kupaonice i terase u površini od 45,00 m2

**2. Županijsko naselje Banovi Dvori Glina**

**Lokacija - Vukovarska ulica:**

* 62 stambene jedinice (kuće u nizu):

svaka stambena jedinica se sastoji od kuhinje s dnevnim boravkom, dvije spavaće sobe, kupaonice i u površini od 45,00 m2,

* 12 stambenih jedinica (kuće u nizu):

svaka stambena jedinica se sastoji od kuhinje s dnevnim boravkom, jedne spavaće sobe, kupaonice i terase u površini od 35,00 m2

**II Uvjeti za ostvarivanje prava za privremeno stambeno zbrinjavanje**

Pravo na podnošenje zahtjeva za dodjelu stambene jedinice na privremeno korištenje imaju osobe koje ispunjavaju sljedeće uvjete:

1. državljani Republike Hrvatske koji imaju prebivalište na području Sisačko-moslavačke županije ako je vlasnik stana/kuće ili je koristio stan/kuću u vrijeme potresa 28. i 29. prosinca 2020. godine koja je mišljenjem ovlaštenih stručnjaka za brzu procjenu oštećenja stana/kuće utvrđena neuporabljivom ili privremeno neuporabljivom za stanovanje (oznake N1, N2, PN1 I PN2)
2. koji nemaju u vlasništvu drugu useljivu kuću/stan na području Sisačko-moslavačke županije
3. koji su trenutno korisnici mobilnih stambenih jedinica, bili su korisnici ili su smješteni u drugom obliku organiziranog smještaja

**III Način privremenog stambenog zbrinjavanja**

Privremeno stambeno zbrinjavanje osoba koje ispunjavaju uvjete iz točke II Javnog poziva provest će se dodjelom stambene jedinice na privremeno korištenje bez naknade na temelju mjerila iz točke IV Javnog poziva po provedenom Javnom pozivu.

Prava i obveze vezano uz privremeno korištenje stambene jedinice utvrdit će ugovorom o privremenom korištenju. Korisnik će biti obvezan plaćati režijske troškove za struju, vodu, grijanje i odvoz smeća, dok će pričuvu, komunalnu i vodnu naknadu plaćati Sisačko-moslavačka županija.

**IV Mjerila za utvrđivanje za dodjelu stambenih jedinica na privremeno korištenje**

1. stambeno zbrinuti u mobilnim stambenim jedinicama u kontejnerskim naseljima, bili su zbrinuti u mobilnim stambenim jedinicama u kontejnerskim naseljima ili su smješteni u drugom obliku organiziranog smještaja
2. osobe starije od 65 godina
3. osobe mlađe od 65 godina kojima je stan/kuća u njihovom vlasništvu u postupku obnove
4. stambeno zbrinuti pojedinačno u mobilnoj stambenoj jedinici (na zemljištu uz oštećenu kuću ili višestambenu zgradu)

**Dokumentacija kojom se dokazuje ispunjavanje uvjeta i mjerila za privremeno stambeno zbrinjavanje**

Uz Zahtjev za dodjelu stambene jednice na privremeno korištenje podnositelj mora priložiti sljedeće isprave:

1. uvjerenje Ministarstva unutarnjih poslova Republike Hrvatske, Policijske uprave Sisačko-moslavačke o prebivalištu za podnositelja zahtjeva i sve članove kućanstva u vrijeme potresa 28. i 29. prosinca 2020. godine
2. preslika osobne iskaznice za podnositelja zahtjeva i sve članove kućanstva
3. izvadak iz zemljišne knjige ili druga isprava kojom se dokazuje da je vlasnik kuće/stana u vrijeme potresa 28. i 29. prosinca 2020. godine,
4. Izjavu pod materijalnom i kaznenom odgovornošću ovjerenu kod javnog bilježnika ili javnopravnog tijela pred kojim se vodi postupak da vlasnik stana/kuće, njegov bračni drug, izvanbračni drug, životni partner odnosno neformalni partner na području Sisačko-moslavačke županije nije vlasnik drugog useljivog stana ili obiteljske kuće,
5. Preslika dokumenta o obnovi nekretnine u vlasništvu podnositelja zahtjeva ili člana kućanstva
6. ugovor o korištenju kuće/stana ili izjavu podnositelja prijave ovjerenu kod javnog bilježnika da je stan/kuću koristio u vrijeme potresa 28. i 29. prosinca 2020. godine
7. preslika potvrde o provedenom brzom pregledu od strane statičara odnosno Potvrda da je kuća/stan utvrđena neuporabljivom ili privremeno neuporabljivom za stanovanje,
8. preslika dokumenta o dodjeli/davanju/darovanju mobilne stambene jedinice za stanovanje, potvrda pravne osobe o smještaju (hotela, hostela i slično)
9. Ugovor o najmu sklopljen s fizičkom ili pravnom osobom, a u slučaju da ugovor nije sklopljen izjavu podnositelja zahtjeva ovjerenu kod javnog bilježnika.

Povjerenstvo zadržava pravo zatražiti dodatnu dokumentaciju.

**Rok za podnošenje zahtjeva i način podnošenja zahtjeva**

Rok za podnošenje zahtjeva je od 12. rujna 2023. od 8,00 sati do 25. rujna 2023. godine do 15,00 sati bez obzira na način dostave.

Zahtjev s priloženim ispravama kojima podnositelj zahtjeva dokazuje da ispunjava uvjete za dodjelu stana na privremeno korištenje podnosi se Povjerenstvu za dodjelu na privremeno korištenje stanova osobama pogođenih potresom, a predaje se putem pošte ili osobno u pisarnicu Sisačko-moslavačke županije, Ante Starčevića 29, 44 000 Sisak, tijekom utvrđenog roka i to 12. rujna 2023. od 8,00 sati do 15,30 sati, ostale radne dane od 7,30 sati do 15,30 sati, a 25. rujna 2023. godine od 7,30 sati do 15,00 sati.

Povjerenstvo za dodjelu na privremeno korištenje stanova osoba pogođenih potresom ima pravo produžiti rok za podnošenje zahjeva.

Podnositelj zahtjeva na Javni poziv za dodjelu stambene jedinice na privremeno korištenje može dobiti informaciju vezano uz Javni poziv na brojeve telefona : 500-181 i 500-034.

Zahtjev se predaje na obrascu - Zahtjev za dodjelu stambne jedinice na privremeno korištenje koji se može preuzeti na web stranici Sisačko-moslavačke županije.

Obrazac Izjave navedene pod točkom 2. ovog Javnog poziva može se preuzeti na web stranici Sisačko-moslavačke županije.

KLASA : 372-01/23-01/13

URBROJ: 2176-02-23-3

Sisak, 04. rujna 2023.